b'\n_START_ARTICLE_\nVeiveri\xc5\xb3 Tomo \xc5\xbdilinsko gimnazija\n_START_SECTION_\nIstorija\n_START_PARAGRAPH_\n1919 m. Veiveriuose \xc4\xafsteigta mokykla. 1925 m. mokyklai suteiktas Lietuvos mokytoj\xc5\xb3 t\xc4\x97vu vadinamo Tomo Ferdinando \xc5\xbdilinsko vardas. Anot Jono Jablonskio, tai buvo \xe2\x80\x9edidysis Lietuvos mokytoj\xc5\xb3 patriarchas, aukl\xc4\x97tojas ir \xc5\xbeadintojas, mok\xc4\x97j\xc4\x99s sunkiausiomis aplinkyb\xc4\x97mis dirbti savo kra\xc5\xa1te\xe2\x80\x9c. 1866 m. T. \xc5\xbdilinskas buvo paskirtas Veiveri\xc5\xb3 pedagogini\xc5\xb3 kurs\xc5\xb3 lietuvi\xc5\xb3 valstie\xc4\x8di\xc5\xb3 vaikams mokytoju, d\xc4\x97st\xc4\x97 matematik\xc4\x85, gamtos mokslus ir lietuvi\xc5\xb3 kalb\xc4\x85. 1872 m. \xc5\xa1ie kursai pavadinami Veiveri\xc5\xb3 mokytoj\xc5\xb3 seminarija. Nuo XIX a. vidurio iki Pirmojo pasaulinio karo seminarija buvo vienintel\xc4\x97 lietuvi\xc5\xb3 mokytoj\xc5\xb3 rengimo \xc4\xafstaiga. Pirmojo pasaulinio karo metais seminarija evakuota \xc4\xaf Rusijos gilum\xc4\x85. _NEWLINE_1919 m. mokytoj\xc5\xb3 seminarijai \xc4\xaf Veiverius negr\xc4\xaf\xc5\xbeus, buvusiose patalpose spalio m\xc4\x97nes\xc4\xaf \xc4\xafkuriama Veiveri\xc5\xb3 vidurin\xc4\x97 mokykla. Tuomet visi, norintys mokytis vidurin\xc4\x97je mokykloje prival\xc4\x97jo i\xc5\xa1laikyti konkursinius egzaminus. Per \xc5\xa1iuos egzaminus buvo tikrinamos lietuvi\xc5\xb3, vokie\xc4\x8di\xc5\xb3 kalbos, matematikos, istorijos, gamtos, geografijos \xc5\xbeinios. Mokslas vidurin\xc4\x97je mokykloje buvo mokamas, po 70-75 litus per metus. Neturtingus, labai gero elgesio ir gerai besimokan\xc4\x8dius mokinius, pedagog\xc5\xb3 tarybos ir t\xc4\x97v\xc5\xb3 komiteto sprendimu, atleisdavo nuo mokslo mokes\xc4\x8dio. Mokykla gars\xc4\x97jo grie\xc5\xbeta drausme bei tvarka. Moksleiviai d\xc4\x97v\xc4\x97jo mokyklos uniformas. Dauguma j\xc5\xb3 dalyvaudavo jiems laikomose sekmadienin\xc4\x97se mi\xc5\xa1iose._NEWLINE_1940 m. panaikintas Tomo \xc5\xbdilinsko mokyklos vardas susigr\xc4\x85\xc5\xbeinamas tik 1989 m. 2006 m. suteiktas gimnazijos statusas. 2008 m. pradedamas gimnazijos pastato rekonstravimas.'